**Catherine C. "Cath" Wallace**, nada Hamilton en 1952, é unha ecoloxista de Nova Zelandia e académica. Dá conferencias de economía e política pública na Universidade Vitoria de Wellington, e forma parte de organizacións vinculadas co medio ambiente en Nova Zelandia. Outorgóuselle o Premio Ambiental Goldman en 1991 grazas ás súas contribucións para a protección do medio ambiente na Antártida.

Activismo e traballo político
-----------------------------

Desde 1987 Cath Wallace deu conferencias na Universidade Vitoria de Wellington sobre economía e política pública, centrándose no medio ambiente.

Durante unha década foi a presidenta das Organizacións de Conservación do Medio Ambiente de Nova Zelandia, (*Environment and Conservation Organizations of New Zealand*, ECO). ECO é unha organización sen ánimo de lucro que se preocupa da preservación do medio ambiente. Cath Wallace segue formando parte de ECO. 

Wallace formou parte do Consello da IUCN, a Unión Internacional para a Conservación da Natureza, durante dous mandatos. O seu principal foco foi conseguir que se mantivesen en mente os custos ambientais cando se tomasen decisións nacionais. Ela impulsou reformas a nivel ambiental e de políticas enerxéticas. 

Como parte do seu activismo, dirixiu un movemento de resistencia, xunto con outros activistas, contra intereses empresariais que tentaban restrinxir a Acta de Administración de Recursos (*Resource Management Act*). Esta acta é importante para a protección dos recursos naturais.
No seu posto en ECO, defendeu un cambio na lei de pesca nacional para que se xestionase o ecosistema enteiro no canto de só a pesca de peixes. 

Wallace investigou os efectos da xestión de cotas pesqueiras en Nova Zelandia e meteu presión ao Ministerio de Pesca para que deixase de infrinxir as súas responsabilidades ambientais baixo a Acta de Pesca de Nova Zelandia de 1996. Wallace continúa defendendo a aplicación de fortes políticas ambientais locais por toda Nova Zelandia.

Cath Wallace tamén foi cofundadora da rama de Nova Zelandia da Coalición Antártica e do océano Antártico (*Antarctic and Southern Ocean Coalition*, ASOC), unha alianza internacional que traballa para a protección da Antártida e o rexeitamento da Convención de Minerais da Antártida. En asociación con ASOC, Wallace foi lobista internacional para prohibir a explotación mineira na Antártida. Un paso importante na protección da contorna antártica foi grazas ao Protocolo Ambiental Antártico. O protocolo designa a Antártida como "unha reserva natural, dedicada á paz e á ciencia". Tamén coñecido como o protocolo de Madrid, estableceu regras para a protección da contorna e a prohibición da explotación mineira.

En 2008 colaborou no libro *SEAFOOD Ecolabelling Principles and Practice*.

Notas
-----

1. ↑  "Wallace, Catherine". *The Environment Encyclopedia and Directory 2001*. Psychology Press. 2001. ISBN 978-1-85743-089-9.
2. 1 2 3 4 5  "Cath Wallance".
3. ↑  The 'Clean Green' Delusion: Behind the Myths
4. ↑  "About ECO". Arquivado dende o orixinal o 28 de marzo de 2022. Consultado o 23 de abril de 2021.
5. ↑  Dr Trevor Ward, Prof. Bruce Phillips, eds. (2008). *SEAFOOD Ecolabelling Principles and Practice*. Blackwell Publishing Ltd. ISBN 978-1-405-16266-1.